钦定古今图书集成/明伦汇编/人事典/第028卷 > 《罔两赋》孙蓥
## 钦定古今图书集成/明伦汇编/人事典/第028卷 > 《罔两赋》孙蓥

南华真人，立《元古》，恣探讨，折罔两之喻，明希夷之道，
将欲侔三光之悬，为百代之宝。其始也，若乃天清气
明，长云如扫，呈纤微之虚质，扬太阳之杲杲。莫不以
影为典，以形为则，动静委任，浓纤合德，欣御寇之轻
盈，耻寿陵之匍匐。遇夫明也，有似夫亨通；遇夫阴也，
何异于否塞。罔两责于影曰：“子实伤躁，吾之甚微，谓
为无也，虽微而必有；谓为有也，虽可名曰希。吾将舍
子而去，子复何所归？”影乃假词而谕曰：“夫鸿钧造物，
其道大夷，至精者不思而元得，懵昏者役虑而不知。
则吾之与尔，皆形之阴也，焉得以自颐？亦可以含天
地之大德，承日月之无私，幸文明之宣照，故纤毫而
不遗。”罔两于是欣然而应曰：“此乃迩其身，居其神，静
躁匪肃，吉凶由人，虽谗构不能以相间，安绳墨之竟
尔相因翳。”夫行高道洁，煦然慈仁，规行矩步，和光同
尘，志存礼义，上奉君亲，是以吾以与尔，俱得其真，无
终食之见舍，同不孤之有邻。岂比夫共体嚚顽，本枝
险诐，随夸竞以驰骋，靡道德之浸渍，务呫嗫之委曲，
疲趑趄之巧伪，腾浮薄而为名，竟颠蹶以俱累。“岂与
盛明之光烛，希荐能而比义。”